《周将军》
清代·邵长蘅

欃枪狂驱万猰貐，横嚼九州无完土。丘成血骨𥁃成池，所过坚城孰抗拒。

宁武一城如弹丸，谁与守者周将军。将军票鹞健绝伦，生驹搅阵刀截云。

见贼如猥身逾轻，手挈髑髅茜袍腥。力竭骂贼血啮龈，旗竿矢集怒益震。

闺中红颜能杀贼，十发十殪无虚镝。昆山火焰红玉爇，天壤寥寥两全节。

大同宣府真奴侪，两镇降书同日来。长驱京阙疾于矢，贼谈宁武犹咋指。

列镇尽如周将军，我辈那能飞至此？

作者简介：邵长蘅，一名衡，字子湘，别号青门山人，武进人。诸生，被黜，复入太学，考授州同不就。有《青门集》。